
Þingskjal x — x. mál.
Stjórnarfrumvarp.
Frumvarp til laga
um breytingu á lögum um skyldutryggingu lífeyrisréttinda og starfsemi lífeyrissjóða, nr. 129/1997 (fjárfestingarheimildir lífeyrissjóða).

Frá fjármála- og efnahagsráðherra. 


1. gr.
Eftirfarandi breytingar verða á 34. gr. laganna:
a. Við 1. mgr. bætist: og starfa óháð öðrum deildum.
b. 2. mgr. orðast svo:
Forstöðumaður endurskoðunardeildar eða sjálfstætt starfandi eftirlitsaðili skal hafa sérþekkingu á sviði innri endurskoðunar. Fjármálaeftirlitið getur hvenær sem er tekið hæfi forstöðumanns endurskoðunardeildar eða sjálfstætt starfandi eftirlitsaðila til skoðunar.
c. Á eftir 4. mgr. kemur ný málsgrein, svohljóðandi:
Lífeyrissjóður skal hafa í þjónustu sinni starfsmann sem er hæfur til þess að annast ráðgjöf til stjórnar um fylgni við lög og stjórnvaldsfyrirmæli sem gilda um starfsemi sjóðsins og um áhrif breytinga á lögum og stjórnvaldsfyrirmælum á starfsemi sjóðsins.

2. gr.
Á eftir 35. gr. a laganna kemur ný grein, 35. gr. b, svohljóðandi:
Útvistun á starfsemi lífeyrissjóðs skal ekki leiða til: 
a. skerðingar á gæðum eftirlitskerfis lífeyrissjóðsins, 
b. óhóflegrar aukningar á rekstraráhættu lífeyrissjóðsins,
c. takmörkunar á möguleikum Fjármálaeftirlitsins til að sinna eftirliti með því hvort lífeyrissjóðurinn uppfylli skyldur sínar eða
d. skerðingar á samfelldri og fullnægjandi þjónustu við sjóðfélaga.
Lífeyrissjóður skal tilkynna Fjármálaeftirlitinu fyrir fram um útvistun mikilvægra verkefna og um breytingar á þeirri útvistun.

3. gr.
5. tölul. 1. mgr. 36. gr. laganna orðast svo: Lífeyrissjóði er heimilt að taka tillit til áhrifa fjárfestinga á umhverfisþætti og félagslega þætti auk stjórnarhátta.

4. gr.
Eftirfarandi breytingar verða á 2. mgr. 36. gr. a laganna:
a. Við 1. tölul. bætist nýr stafliður, svohljóðandi: Skuldabréf samkvæmt lögum um sértryggð skuldabréf og samsvarandi skuldabréf útgefin í ríki innan Evrópska efnahagssvæðisins, í aðildarríki stofnsamnings Fríverslunarsamtaka Evrópu eða í Færeyjum.
b. C-liður 2. tölul. orðast svo: Hlutir eða hlutdeildarskírteini verðbréfasjóða samkvæmt lögum um verðbréfasjóði eða tilskipun 2009/65/EB um samræmingu á lögum og stjórnsýslufyrirmælum að því er varðar verðbréfasjóði (UCITS), enda séu a.m.k. 90% eigna verðbréfasjóðanna samkvæmt síðasta birta ársreikningi eða árshlutareikningi eignir skv. 1. tölul. og a- og b-lið.
c. Við a-lið 5. tölul. bætist: og önnur verðbréf sem eru ígildi hlutabréfa félaga.
d. Við a-lið 6. tölul. bætist: og afleiður sem stuðla að skilvirkri stýringu eigna sjóðsins.

5. gr.
Eftirfarandi breytingar verða á 36. gr. b laganna: 
a. 2. tölul. 1. mgr. fellur brott.
b. 2. mgr. orðast svo:
Meiri hluti eigna lífeyrissjóðs skv. 2.–6. tölul. 2. mgr. 36. gr. a. skal vera ávaxtaður í:
a. innlánum viðskiptabanka og sparisjóða,
b. fjármálagerningum sem eru skráðir skipulegum markaði á Evrópska efnahagssvæðinu eða í aðildarríki OECD eða haft er viðskipti með á annars konar viðskiptavettvangi á Evrópska efnahagssvæðinu eða samsvarandi markaði í öðru ríki sem Fjármálaeftirlitið hefur viðurkennt eða
c. hlutum og hlutdeildarskírteinum sjóða um sameiginlega fjárfestingu þar sem kveðið er á um heimild til innlausnar þeirra að kröfu fjárfestis á hverjum tíma.
c. 3. mgr. fellur brott.

6. gr.
Eftirfarandi breytingar verða á 36. gr. c laganna: 
a. 2. mgr. fellur brott.
b. Orðin „og 2.“ í 3. mgr. falla brott.
c. 6. mgr. fellur brott.
d. Í stað orðanna „hverju félagi eða hlutdeildarskírteinum eða hlutum annarra sjóða um sameiginlega fjárfestingu eða einstakri deild þeirra“ í 7. mgr. kemur: félagi með hlutabréf sem eru skráð á skipulegum markaði eða haft er viðskipti með á markaðstorgi fjármálagerninga.
e. 8. mgr. orðast svo:
Takmörkun skv. 1. mgr. tekur ekki til fjárfestinga í verðbréfasjóðum.

7. gr.
Við 36. gr. e laganna bætist ný málsgrein, svohljóðandi:
Lífeyrissjóður skal haga lausafjárstýringu sinni þannig að hann geti uppfyllt skuldbindingar sínar, sértaklega hvað varðar væntar lífeyrisgreiðslur sjóðsins.

8. gr.
Á eftir 36. gr. f laganna koma tvær nýjar greinar, 36. gr. g og 36. gr. h, ásamt fyrirsögnum, svohljóðandi:
a. (36. gr. g.)
Verðbréfalán.
Lífeyrissjóði er heimilt að lána skuldabréf og hlutabréf sem haft er viðskipti með á viðskiptavettvangi til lánastofnana, verðbréfafyrirtækja eða miðlægra mótaðila sem sæta opinberu varfærniseftirliti í ríki innan Evrópska efnahagssvæðisins eða í aðildarríki stofnsamnings Fríverslunarsamtaka Evrópu. Heimildin nær jafnframt til samsvarandi aðila í öðrum ríkjum, enda teljist eftirlit með starfsemi þeirra sambærilegt að mati Fjármálaeftirlitsins.
Samningur um verðbréfalán skal vera skriflegur. Heimilt er að gera slíkan samning beint eða með milligöngu vörsluaðila verðbréfa eða annars aðila sem hefur starfsleyfi til slíkrar starfsemi og sætir opinberu eftirliti. Uppgjör og afhending verðbréfa og trygginga skal fara fram í viðurkenndu uppgjörskerfi eða hjá verðbréfamiðstöð innan þeirra ríkja sem um ræðir í 1. mgr.
Lífeyrissjóður skal á hverjum tíma geta krafist þess að verðbréf sem hann hefur lánað verði skilað með skömmum fyrirvara.
Lántaki skal leggja fram tryggingu sem nemur a.m.k. markaðsverðmæti þeirra verðbréfa sem lánuð eru. Trygging skal endurmetin daglega og viðbótartrygging lögð fram ef verðmæti hennar fellur undir markaðsverðmæti verðbréfanna.
Heimild samkvæmt þessari grein takmarkast við 5% af heildareignum lífeyrissjóðs.
Seðlabanki Íslands getur sett reglur um framkvæmd þessarar greinar, þar á meðal um tryggingu skv. 4. mgr.

b. (36. gr. h.)
Verðmat.
Lífeyrissjóður skal hafa viðeigandi ferla til að styðja við framkvæmd fullnægjandi mats á eignum sjóðsins. Virði eigna skal metið með sama hætti og við gerð ársreiknings, sbr. 40. gr.

9. gr.
Í stað 2. mgr. 37. gr. laganna koma tvær nýjar málsgreinar, svohljóðandi:
Ef breytingar á gengi fjármálagerninga eða íslensku krónunnar eða virði fasteigna leiða til þess að fjárfesting lífeyrissjóðs fer fram úr leyfilegum mörkum samkvæmt lögum þessum á ákvæði 1. mgr. ekki við nema að því leyti að tilkynningarskylda til Fjármálaeftirlitsins helst óbreytt. Meðan svo stendur á er lífeyrissjóði óheimilt að auka við fjárfestingu sína umfram leyfileg mörk að undanskildum þegar gerðum skuldbindingum. 
Nýlega stofnaður lífeyrissjóður eða nýlega stofnuð deild innan lífeyrissjóðs skal ná lögmæltu hámarki innan 12 mánaða frá móttöku fyrsta iðgjalds. Fjármálaeftirlitið getur þó heimilað lengri frest enda sé það augljóslega í þágu sjóðfélaga.

10. gr.
Eftirfarandi breytingar verða á 39. gr. b laganna:
a. Á eftir tilvísuninni „36. gr. b“ í 2. mgr. kemur: 36. gr. g, 36. gr. h.
b. Við 3. mgr. bætist nýr málsliður, svohljóðandi: Takmörkun skv. 1. málsl. tekur ekki til fjárfestinga í verðbréfasjóðum.

11. gr.
Lög þessi öðlast gildi 1. júlí 2026.

Greinargerð.

1. Inngangur. 
Frumvarpið var samið í fjármála- og efnahagsráðuneytinu. Í því eru lagðar til breytingar á þeim ákvæðum laga um skyldutryggingu lífeyrissréttinda og starfsemi lífeyrissjóða sem fjalla um fjárfestingarheimildir og rekstur lífeyrissjóða. 

2. Tilefni og nauðsyn lagasetningar. 
Á undanförnum árum hafa komið fram ábendingar um að æskilegt væri að endurskoða þann lagaramma sem gildir um fjárfestingarheimildir lífeyrissjóða. Hér á eftir verður m.a. gerð grein fyrir i) helstu ábendingum og ii) þeim breytingum sem hafa verið gerðar á lögum að þessu leyti á undanförnum árum og iii) reifað í stuttu máli og með myndum hvernig eignasöfn lífeyrissjóða hafa þróast. 

2.1 Ábendingar um að þörf sé á breytingum.
Landssamtök lífeyrissjóða (LL) hafa bent á mikilvægi þess að reglur um fjárfestingarheimildir lífeyrissjóða fylgi vel þróun fjármálamarkaða og eignasafna lífeyrissjóða og þeim viðfangsefnum sem þeim eru falin lögum samkvæmt. 
Að mati LL snýr núverandi lagarammi magnbundinna takmarkana í lögum um lífeyrissjóði meira að formi fjárfestinga en efni og eðli þeirra og undirliggjandi áhættu. Hann gildi jafnt fyrir alla lífeyrissjóði óháð stærð þeirra, lengd skuldbindinga og áhættusniði sjóðs. Of mikil áhersla á magnbundnar takmarkanir kunni að hamla notkun skynsemisreglunnar. Því telji LL nauðsynlegt að endurskoða lagaumgjörðina sem fyrst.
Í sérriti Seðlabanka Íslands frá 2024, um umsvif lífeyrissjóða á fjármálamarkaði og æskilegar umbætur á löggjöf um lífeyrissjóði, kemur fram að vert sé að endurskoða fjárfestingarheimildir lífeyrissjóða og þær takmarkanir sem lögin kveða á um samhliða því að kröfur til eftirlitskerfis veri efldar. 
Í úttekt Alþjóðagjaldeyrissjóðsins frá 2023 er lagt til að magnbundnar takmarkanir verði að mestu afnumdar, en að þær sem eftir standa séu vel rökstuddar undantekningar frá skynsemisreglunni. Samhliða þessu þurfi að styrkja stjórnarhætti og innra eftirlit innan lífeyrissjóða. 

2.2 Helstu breytingar á undanförnum árum sem varða fjárfestingarheimildir lífeyrissjóða.
Á síðustu árum hafa nokkrum sinnum verið gerðar breytingar á lögum og reglugerðum sem varða með beinum hætti heimildir lífeyrissjóða til fjárfestinga. Þær helstu eru reifaðar hér á eftir:
1. Afrakstur heildarendurskoðunar á löggjöf á árunum 2013-2016.
Um fjárfestingarheimildir lífeyrissjóða er fjallað í VII. kafla laga um skyldutryggingu lífeyrisréttinda og starfsemi lífeyrissjóða, nr. 129/1997, og reglugerð um fjárfestingarstefnu og úttekt á ávöxtun lífeyrissjóða og vörsluaðila séreignarsparnaðar, nr. 916/2009. Þá er í gildi reglugerð um eftirlitskerfi með áhættu lífeyrissjóða, nr. 590/2017, sem fjallar um framkvæmd áhættustýringar hjá lífeyrissjóðum.
Með lögum nr. 113/2016 voru gerðar nokkuð viðamiklar breytingar á lagaákvæðum um fjárfestingarheimildir lífeyrissjóða. Þær tóku gildi 1. júlí 2017 og voru afrakstur vinnu sem náði allt aftur til ársins 2013 en í byrjun þess árs skipaði þáverandi fjármála- og efnahagsráðherra nefnd til þess að endurskoða lagaákvæði um fjárfestingarheimildir lífeyrissjóða. Markmiðið með nefndarstarfinu var að tryggja ábyrgar fjárfestingar lífeyrissjóðanna þar sem viðhlítandi tillit væri tekið til ávöxtunar og áhættu. Í störfum sínum var nefndinni einnig falið að taka mið af ýmsum atriðum sem voru í brennidepli á starfstíma hennar, s.s. aðdraganda og afleiðingum hruns fjármálakerfisins, skýrslu úttektarnefndar sem ríkissáttasemjari skipaði að beiðni Landssamtaka Lífeyrissjóða frá 2012 um fjárfestingarstefnu, ákvarðanatöku og lagalegt umhverfi lífeyrissjóðanna í aðdraganda bankahrunsins og áætlun stjórnvalda um afnám fjármagnshafta. 
Helstu breytingar sem voru gerðar með lögum nr. 113/2016 voru eftirfarandi:
Fallið var frá kröfu um að fé lífeyrissjóðs væri ávaxtað með hliðsjón af þeim kjörum sem best væru boðin á hverjum tíma með tillit til ávöxtunar og áhættu. Í staðinn var tekin upp skynsemisregla (e. prudent person principle) sem beitt er bæði í leiðbeiningum Efnahags- og framfarastofnunarinnar (OECD) um eignastýringu lífeyrissjóða og í tilskipun Evrópuþingsins og ráðsins um starfsemi og eftirlit með stofnunum sem sjá um starfstengdan lífeyri (IORP). Skynsemisreglan var útfærð í fimm liðum í lögum nr. 127/1997.
Til viðbótar voru gildandi hlutfallstakmarkanir á fjárfestingum lífeyrissjóða uppfærðar. Leyfilegum fjárfestingum var skipt í sex eignaflokka, hver með sinn bókstaf (A-F), og hugtakanotkun færð til samræmis við hugtakanotkun í annarri löggjöf þess tíma um eftirlitsskylda aðila á fjármálamarkaði.
Fyrir árið 2016 voru ýmsar takmarkanir í lögum á fjárfestingum lífeyrissjóða, s.s. um magn tiltekinna fjárfestinga eða áhættu gagnvart einstaka útgefendum. Á þeim urðu nokkrar breytingar með nýjum lögum. 
Magnbundnum takmörkunum fjárfestinga í eignaflokkana var breytt frá því sem áður hafði gilt. Breytingarnar voru nokkuð margar og takmarkanirnar útfærðar með öðrum hætti en áður svo rakning á þeim öllum yrði löng og ítarleg. Hér eru þær helstu:
Viðmið magnbundinna takmarkana var breytt úr hlutfalli af hreinni eign sjóðs í hlutfall af heildareignum sjóðsins.
Fallið var frá skilyrðum um skráningu ríkisskuldabréfa á markað.
Fallið var frá magnbundnum takmörkunum sem náðu til skuldabréfa útgefinna af eða með ábyrgð sveitarfélaga eða Lánasjóðs sveitarfélaga. 
Hámarki lífeyrissjóða til hlutabréfakaupa (60%) var ekki breytt en skuldabréf og peningamarkaðsskjöl félaga og sjóða um sameiginlega fjárfestingu voru felld undir sömu hámarksprósentu, auk afleiða. Hlutir og hlutdeildarskírteini verðbréfasjóða voru felld í annan flokk en annarra sjóða um sameiginlega fjárfestingu og heimil fjárfesting í þeim rýmri.
Sértryggð skuldabréf voru skilgreind sérstaklega sem leyfileg fjárfesting og þeim fundinn staður í sama eignaflokki og fjármálagerningar með ábyrgð sveitarfélaga og innlán í innlánsstofnunum. 
Fallið var frá skilyrði þágildandi laga um að verðbréfasafni að baki fjárfestingu í sjóðum yrði skipt upp á fjárfestingaflokka laganna þar sem það hafði reynst lífeyrissjóðum erfitt að fá upplýsingar frá rekstrarfélögum sjóðanna um fjárfestingar á hverjum tíma.
Lífeyrissjóðir höfðu eingöngu mátt fjárfesta í íbúðarhúsnæði en fengu árið 2016 heimild til fjárfestinga í fasteignum almennt.
Heimildir lífeyrissjóða til fjárfestinga í félagi eða sjóðum um sameiginlega fjárfestingu hafði verið 15% af hlutafé eða hlutdeildarskírteinum en varð 20%.
Lífeyrissjóðum var óheimilt að eiga meira en 25% heildareigna í innlánum sama viðskiptabanka eða sparisjóðs en árið 2016 var því breytt þannig að sama hlutfallstakmörkun náði yfir bæði innlán og fjármálagerninga útgefna af viðkomandi banka.
Reglum um hámark erlendra gjaldmiðla var ekki breytt en skilgreining var uppfærð. Áður hafði verið kveðið á um að lífeyrissjóður skyldi takmarka áhættu í erlendum gjaldmiðlum í heild við 50% af hreinni eign sjóðsins. Með lagabreytingunni 2016 skyldu lífeyrissjóðir takmarka gjaldmiðláhættu með því að tryggja að lágmarki 50% af heildareignum sjóðsins væru í sama gjaldmiðli og skuldbindingar hans. 
Reglum um hámark óskráðra bréfa var ekki breytt og ákvæði um mótaðilaáhættu var aðeins breytt lítillega. Þó var aukin heimild vegna fjárfestinga í sértryggðum skuldabréfum sem höfðu áður ekki verið skilgreind í lögunum, sbr. það sem að framan segir.
Fjallað var með ítarlegri hætti en áður um eftirlitskerfi með áhættu, áhættustýringu og áhættumat. Jafnframt var áskilið í lögum að Fjármálaeftirlitinu yrði greint frá því án tafar ef farið væri umfram hámarkshlutföll fjárfestinga. 
2. Breytingar á árinu 2023 sem varða ákvæði um gjaldmiðlaáhættu lífeyrissjóða.
Með lögum nr. 12/2023 var heimild lífeyrissjóða til fjárfestinga í erlendum gjaldmiðlum aukin þannig að lágmark eigna lífeyrissjóðs í innlendum gjaldmiðli var lækkað úr 50% í 35%. Var þetta gert í árlegum skrefum á þann hátt að frá 2024 til 2027 lækkar lágmarkið um 1,5% á ári en eftir það um 1% þar til það nær 35% árið 2036.  Jafnframt var lögfest að eigi síðar en árið 2027 skuli ráðherra leggja mat á það hvort tilefni sé til að leggja til aðrar breytingar á hlutföllum lágmarksins.
Einnig var gerð sú breyting að lífeyrissjóður þurfi ekki að bregðast við ef gjaldmiðlaáhætta hans fer yfir leyfileg mörk sökum breytinga á gengi íslensku krónunnar eða verðhækkana á erlendum eignamörkuðum en á meðan það ástand varir verði honum óheimilt að auka við gjaldmiðlaáhættu sína með kaupum á eignum í erlendum gjaldmiðlum. Þá var sett það viðmið að lífeyrissjóður skuli eiga eignir í innlendum gjaldmiðli sem jafngilda væntum lífeyrisgreiðslum sameignarhluta næstu þriggja ára. Loks var lögfest að lífeyrissjóðum beri ekki skylda til uppgjörs afleiðusamninga, sem ekki eru skráðir á skipulegan markað, samdægurs á raunvirði. Þá var kveðið skýrar á um það að lífeyrissjóðum sé heimilt að gera afleiðusamninga sem geti myndað skuld á efnahagsreikningi þeirra.
3. Heimild lífeyrissjóða til fjárfestinga í leigufélögum aukin árið 2024.
Með lögum nr. 71/2024 var lögfest aukin heimild lífeyrissjóða til að binda tiltekið hlutfall heildareigna í leigufélögum. Breytingin felur í sér að lífeyrissjóðum er heimilt að binda allt að 5% af eignasafni sínu í ákveðnum óskráðum fjármálagerningum útgefnum af fyrirtækjum sem hafa það að meginstarfsemi að leigja út íbúðarhúsnæði til einstaklinga til langs tíma. Til að liðka fyrir slíkum fjárfestingum lífeyrissjóða var hverjum og einum lífeyrissjóði jafnframt heimilað að eiga stærri hlut en 20% í slíkum félögum en þó ekki stærri en 50%. 
4. Heimildir lífeyrissjóða til fjárfestingar í nýsköpunarfyrirtækjum auknar árið 2024.
Með lögum nr. 140/2024 var heimild lífeyrissjóða til fjárfestinga í hlutdeildarskírteinum eða hlutum í hverjum sjóði um sameiginlega fjárfestingu nýsköpunarfyrirtækjum aukin úr 20% í 35%, þó með þeim takmörkunum að fjárfestingin færi aldrei umfram 1% heildareigna í hverjum sjóði. 

2.3 Stærð lífeyrissjóðakerfisins og þróun helstu eignaflokka.
Íslenska lífeyrissjóðakerfið byggist á sjóðsöfnun. Grunnurinn að því lífeyrissjóðakerfi sem  til staðar er í dag var lagður í kjarasamningum árið 1969. Með sjóðsöfnun leggja sjóðfélagar til hluta launa sem ætlað er að standa straum af lífeyri til æviloka í samtryggingu og séreign. Samtrygging felur í sér að lýðfræðileg áhætta og áhætta af ávöxtun eigna er borin af sjóðfélögum. Hún myndar aðra stoð lífeyriskerfisins, þar sem almannatryggingar teljast til fyrstu stoðar. Þriðja stoð kerfisins samanstendur af valfrjálsum viðbótarlífeyrissparnaði í séreign.
Á undanförnum áratugum hefur umhverfi lífeyrissjóða tekið breytingum og efnahagsáföll dunið yfir, með tilheyrandi áhrifum á ávöxtun lífeyrissparnaðar. Þrátt fyrir þessar áskoranir hefur kerfið sýnt mikla seiglu. Frá aldamótum hefur lífeyrissparnaður í formi samtryggingar og séreignar fjórfaldast á föstu verðlagi og vaxið úr því að nema um 80% af vergri landsframleiðslu yfir í nærri tvöfalda landsframleiðslu. Þennan vöxt má rekja til hagfelldrar aldurssamsetningar, jákvæðrar ávöxtunar lífeyrissparnaðar, hækkunar skylduiðgjalds í þrepum úr 10% í 15,5% og aukinnar þátttöku í viðbótarlífeyrissparnaði.

Í árslok 2024 nam lífeyrissparnaður landsmanna um 8.800 ma.kr. Þar af voru 7.300 ma.kr. í samtryggingardeildum og 1.500 ma.kr. í séreignardeildum. Lífeyrissjóðirnir eru ráðandi afl á fjármálamarkaði og stærri en innlenda bankakerfið og vátryggingafélögin samanlagt eins og mynd 2 sýnir. Lífeyrissjóðir eru umsvifamiklir á íslenskum verðbréfamarkaði og fara samanlagt með um 30% af markaðsvirði hlutabréfa sem skráð eru á aðalmarkaði Kauphallarinnar og 60% innlendra ríkisverðbréfa.


Ef litið er til stærðar lífeyriskerfisins sem hlutfalls af vergri landsframleiðslu raðar Ísland sér í þriðja sæti meðal OECD ríkja á eftir Danmörku og Hollandi. Sérstaða lífeyriskerfisins hér á landi felst í algjörri skylduaðild að samtryggingardeildum og þeirri staðreynd að meginhluti ellilífeyris kemur frá lífeyrissjóðum en ekki hinu opinbera. Þá byggist lífeyrissjóðakerfið á sjóðsöfnun en í flestum öðrum ríkjum er meginuppistaða lífeyrisgreiðslna frá gegnumstreymiskerfi hins opinbera sem fjármagnað er með sköttum.
Breytt fjárfestingaumhverfi hefur sett sitt mark á fjárfestingar lífeyrissjóða. Þegar lög um lífeyrissjóði tóku gildi árið 1997 voru verðtryggðir vextir á bilinu 5-6%. Síðan þá hefur langtímaleitni vaxta verið niðurhallandi bæði innanlands og á alþjóðavísu. Þetta hefur kallað á stefnubreytingu og hafa fjárfestingar lífeyrissjóða þróast frá því að vera að mestu í innlendum skuldabréfum yfir í fjölbreyttari eignaflokka með áherslu á áhættudreifingu og ávöxtun til lengri tíma eins og sjá má á mynd 3. Samhliða þessum breytingum hafa orðið meiri skammtímasveiflur í ávöxtun.

Frá aldamótum hefur vægi hlutabréfa og hlutdeildarskírteina hækkað úr tæpum 40% í nær 60% af heildareignum. Framan af var meirihluti fjárfestinga lífeyrissjóða í íslenskum ríkistryggðum skuldabréfum og sjóðfélagalánum. Vægi hlutabréfa, hlutdeildarskírteina og erlendra fjárfestinga hefur hins vegar aukist undanfarna áratugi samhliða vaxandi fjárfestingarþörf, fjölbreyttari fjárfestingarkostum, rýmkun fjárfestingarheimilda og lækkun vaxta. Fjárfestingar lífeyrissjóða í erlendum verðbréfum hófust í kjölfar gildistöku EES-samningsins árið 1994. Á skömmum tíma jókst vægi erlendra eigna hratt og var um 20% um aldamótin. Fram til ársins 2009 hækkaði hlutfallið í um 30%, en tók síðan að lækka og fór um tíma í 21% meðan fjármagnshöft voru við lýði. Þessa lækkun má einnig rekja til samkomulags sem lífeyrissjóðir gerðu við Seðlabanka Íslands um kaup á íbúðabréfum að nafnvirði 90 ma.kr. gegn greiðslu í evrum um mitt ár 2010. Frá afnámi fjármagnshafta árið 2017 hefur hlutfall erlendra eigna aukist verulega og nemur nú rúmlega 40% af heildareignum lífeyrissjóða, í samtryggingu og séreign. Erlend verðbréfaeign hefur í gegnum árin að mestu leyti verið í erlendum sjóðum.
Í alþjóðlegum samanburði er eignasamsetning lífeyrissjóða áþekk því sem þekkist í öðrum OECD-ríkjum eins og sjá má á mynd 4. Ef eingöngu er litið til Norðurlandanna þá er vægi hlutabréfa og sjóða að meðaltali 49% en 41% hér á landi. Hæst er það í Svíþjóð um 81% en lægst í Danmörku 24%.


2.4 Grænbók um lífeyrismál.
Í mars 2023 skipaði þáverandi fjármála- og efnahagsráðherra starfshóp sem falið var það verkefni að vinna grænbók um lífeyriskerfið. Um tilurð verkefnisins og skipan starfshópsins er fjallað í skipunarbréfi hópsins sem birt var með fréttatilkynningu ráðuneytisins á vefsíðu þess 24. mars 2023. Vinnu við grænbókina er ekki lokið.

2.5 Samantekt.
Á þeim tíma sem liðinn er frá því að fyrsta heildarlöggjöfin var sett um starfsemi lífeyrissjóða á Íslandi árið 1997 hefur orðið mikil þróun á eignasöfnum lífeyrissjóða, regluverki og þekkingu og færni sjóðanna til umsýslu eignasafna. 
Sem dæmi má nefna að eignir lífeyrissjóða hafa vaxið úr liðlega 1.000 mö.kr. árið 1997 í um 8.700 ma.kr. m.v. október 2025. Þá hafa eignir sjóðanna sem hlutfall af vergri landsframleiðslu farið úr um 65% árið 1997 í um 180% árið 2024. Á tímabilinu hafa verið gerðar fjölmargar breytingar á ákvæðum laga um fjárfestingarheimildir lífeyrissjóða. Margar þeirra hafa verið gerðar til að bregðast við sértækum aðstæðum, svo sem ágöllum í lögunum eða til að opna fyrir möguleika á fjárfestingum í tilteknum tegundum fjármálagerninga. Árið 2016 voru lögfestar umfangsmiklar breytingar á VII. kafla laganna sem varða fjárfestingarheimildir lífeyrissjóða eins og nánar er rakið í skjali þessu. Þær fólu meðal annars í sér lögfestingu svokallaðrar skynsemisreglu við fjárfestingarákvarðanir og stýringu eignasafna lífeyrissjóða. Eftir sem áður var haldið fast í það fyrirkomulag að hafa í lögum nokkuð ítarlegar reglur um magntakmarkanir. 
[bookmark: _Hlk221535030]Á síðasta áratug hefur byggst upp reynsla af beitingu þeirra fjárfestingaheimilda sem settar voru í lög árið 2016 og í ljós komið annmarkar sem þarft þykir að taka á. Þá hefur skynsemisregla fest sig í sessi á alþjóðavísu sem ákjósanlegt viðmið í fjárfestingum lífeyrissjóða. Á síðustu misserum hefur kastljósið færst að mikilvægi þess að magntakmarkanir dragi ekki úr möguleikum lífeyrissjóða til að beita skynsemisreglunni. Því þykir tímabært að gera þær breytingar á lögum nr. 129/1997 sem hér eru lagðar til og nánar er fjallað um í 3. kafla.

3. Meginefni frumvarpsins. 
​Lagðar eru til breytingar á lagaákvæðum sem gilda um þær magntakmarkanir sem lífeyrissjóðum er gert að fylgja við fjárfestingar. Með breytingunum er ekki ætlunin að kollvarpa því fyrirkomulagi sem komið var á með lögum árið 2016 heldur gera á því æskilegar umbætur með því að rýmka nokkrar takmarkanir, einfalda framsetningu og sníða af vankanta sem komið hafa fram í framkvæmd. Öll rýmkun á lögbundnum takmörkunum felur í sér að meginreglan sem nefnd hefur verið skynsemisregla, og fram kemur í 36. gr. laga um skyldutryggingu lífeyrisréttinda og starfsemi lífeyrissjóða, fær meira vægi í starfsemi sjóðanna.  Í skynsemisreglunni felst krafa um að fjárfestingarstefna lífeyrissjóða sé sett fram af ábyrgð og hún taki mið af skuldbindingum og hlutverki hvers lífeyrissjóðs. Jafnframt eru lagðar til breytingar sem varða rekstur, innra eftirlit og innri endurskoðun lífeyrissjóða. 
​Eftirfarandi eru helstu breytingar sem varða magntakmarkanir: 
​Fallið verður frá því að samanlagt vægi skuldabréfa, peningamarkaðsskjala, hlutabréfa og hlutdeildarskírteina félaga og sjóða um sameiginlega fjárfestingu auk fasteigna og afleiðna megi ekki fara umfram 60% af heildareignum lífeyrissjóða. Það þykir ekki falla vel að skynsemisreglunni að skylda alla lífeyrissjóði til að binda a.m.k. 40% eigna sinna í öðrum eignaflokkum en þeim sem að framan eru taldir.
​Að mótaðilatakmörkun fjárfestinga í verðbréfasjóðum verði afnumin þar sem verðbréfasjóðir hafa nú þegar stífari mótaðilatakmörkun í sínu regluverki en gildir um lífeyrissjóði.   
Að rýmkuð verði heimild til fjárfestinga í verðbréfasjóðum sem eiga nánast eingöngu eignir sem taldar eru mjög öruggar.
​Að heimildir til fjárfestinga í óskráðum fjármálagerningum verði rýmkaðar þannig að lífeyrissjóðir, sem þolinmóðir langtímafjárfestar, hafi aukið svigrúm til að beita skynsemisreglunni við ákvörðun á hlutfalli óskráðra eigna í fjárfestingum. Samhliða auknum heimildum til fjárfestinga í óskráðum bréfum bætist við ákvæði um lausafjárstýringu lífeyrissjóða. Áfram verði óheimilt fyrir lífeyrissjóði að eiga meira en 20% eignarhlutdeild í einstökum félögum sem skráð eru á skipulegum verðbréfamarkaði enda geta gilt þar sjónarmið ótengd skynsemi fjárfestinga hjá lífeyrissjóði. 
​Að fjárfestingar í heimildarskírteinum hlutabréfa teljist með hlutabréfafjárfestingum þar sem fjárfesting í heimildarskírteinum hlutabréfa tvískráðra félaga telst ígildi fjárfestingar í hlutabréfum og ekki ástæða til að aðgreina þessar tegundir fjármálagerninga. 
​Að heimilt verði að fjárfesta í afleiðum í þeim tilgangi að stuðla að skilvirkri stýringu eignasafna og lægri viðskiptakostnaði. 
​Að heimildir til fjárfestinga í sértryggðum skuldabréfum lánastofnana verði auknar, þar sem eignaflokkurinn þykir álitleg fjárfesting fyrir lífeyrissjóði og hann hefur litla tapsáhættu. Því til viðbótar kynnu auknar heimildir lífeyrissjóða til fjárfestinga í sértryggðum skuldabréfum að hafa jákvæð áhrif á fasteignalánamarkaðinn.
​Að undanþága lífeyrissjóða frá úrbótum, þegar farið er fram úr leyfilegum mörkum vegna gengisbreytinga gjaldmiðla og verðbreytinga á verðbréfum, verði rýmkuð þannig að hún eigi ekki eingöngu við hámark gjaldmiðlaáhættu heldur öll önnur viðmið um hámörk fjárfestinga. Ekki þykir tilefni til þess að sveiflur í eignaverði þurfi strax að knýja fram viðbrögð í fjárfestingum lífeyrissjóða. 
​Að lífeyrissjóðir hafi 12 mánuði frá móttöku fyrsta iðgjalds eftir stofnun sjóðs eða deildar til að uppfylla lögbundnar kröfur sem varða fjárfestingarheimildir þeirra. Æskilegt þykir að lífeyrissjóðir hafi svigrúm til þess að koma á fót nýjum sjóðum eða deildum. Tíma getur þurft til að laga fjárfestingar nýstofnaðs sjóðs eða deildar að skilyrðum laganna. 
​Að lífeyrissjóðum verði heimilað að veita verðbréfalán að ákveðnum skilyrðum uppfylltum. Breytingin hefði í för með sér fleiri tekjumöguleika fyrir lífeyrissjóði og gæti stuðlað að aukinni virkni á íslenskum verðbréfamarkaði. 
Að tekið verði fram að lífeyrissjóðum sé heimilt að taka tillit til áhrifa fjárfestinga á umhverfisþætti og félagslega þætti auk stjórnarhátta í stað þess að þeim beri að setja sér siðferðisleg viðmið í fjárfestingum.
​Samhliða eru lagðar til eftirfarandi breytingar á rekstri, innra eftirliti og innri endurskoðun lífeyrissjóða: 
​Að skerpt verði á kröfum um óhæði og sérþekkingu innri endurskoðunar. 
Lífeyrissjóðum verði falið að hafa í þjónustu sinni starfsmann sem er hæfur til þess að annast ráðgjöf til stjórnar um fylgni við lög og stjórnvaldsfyrirmæli sem gilda um starfsemi þeirra.
​Að umgjörð um útvistun mikilvægra verkefna verði gerð skýrari.
​Að útfærðar verði kröfur um verðmat eigna.​ 

4. Samræmi við stjórnarskrá og alþjóðlegar skuldbindingar. 
Fyrirhuguð lagasetning fjallar um fjárfestingarheimildir og rekstur allra lífeyrissjóða. Tillögurnar hafa ekki bein áhrif á stjórnarskrárvarin réttindi sjóðfélaga og af þeim sökum var ekki talið tilefni til að kanna sérstaklega samræmi við stjórnarskrá. Breytingunum er ætlað að auðvelda lífeyrissjóðum að haga fjárfestingum sínum þannig að þeir geti með sem bestu móti staðið undir greiðslu lífeyris til framtíðar, sjóðfélögum til hagsbóta. Ekki er talið að lagasetningin brjóti í bága við neinar alþjóðlegar skuldbindingar Íslands.

5. Samráð. 
Efni frumvarpsins snertir einkum lífeyrisþega og lífeyrissjóði. Það var samið í ráðuneytinu í samráði við tilnefnda fulltrúa frá Landssamtökum lífeyrissjóða og Seðlabanka Íslands. Þá voru áform um lagabreytingar kynnt Samtökum atvinnulífsins og Alþýðusambandi Íslands fyrir birtingu þeirra í samráðsgátt stjórnvalda. 
Í tilefni af frumvarpsvinnunni var haldin málstofa 4. desember 2025 þar sem æskileg umgjörð um fjárfestingarheimildir lífeyrissjóða var til umræðu. Efni hennar var tekið upp og gert aðgengilegt á heimasíðu Landssamtaka lífeyrissjóða, ll.is. 
Áform um lagabreytingarnar voru send öðrum ráðuneytum til umsagnar í 13. nóvember 2025 en engar efnislegar athugasemdir bárust. Áform um lagabreytingar voru birt í samráðsgátt stjórnvalda 9.-18. febrúar 2026 (mál nr. S-35- 2026). 
Tólf umsagnir bárust um áformin frá eftirfarandi aðilum: Almenna-Lífsverk lífeyrissjóði, Félagi íslenskra tryggingarstærðfræðinga, Lífeyrissjóði starfsmanna ríkisins, Festu lífeyrissjóði, Seðlabanka Íslands, Landssamtökum lífeyrissjóða, Stapa lífeyrissjóði, Kauphöll Íslands hf., Talnakönnun hf., Alþýðusambandi Íslands, Arnóri Inga Finnbjörnssyni tryggingastærðfræðingi og Samtökum iðnaðarins. Enginn umsagnaraðila lagðist gegn þeim áformum að lögfestar verði  rýmkanir á þeim magntakmörkunum sem gilda um fjárfestingar lífeyrissjóða og töluverður samhljómur var í umsögnum um að fagna þeim áformum. 
Í umsögnum frá Almenna-Lífsverk lífeyrissjóði, Félagi íslenskra tryggingarstærðfræðinga, Festu lífeyrissjóði, Landssamtökum lífeyrissjóða, Stapa lífeyrissjóði, Talnakönnun hf., Samtökum atvinnulífsins, Alþýðusamandi Íslands og Arnóri Inga Finnbjörnssyni var ýmist varað við eða lagst gegn þeim áformum að ráðast í þær breytingar að færa kröfur til tryggingarstærðfræðinga til samræmis við kröfur sem gerðar eru til þeirra sem annast samsvarandi verkefni hjá vátryggingafélögum og starfstengdum eftirlaunasjóðum. Í stuttu máli kom fram í umsögnum að umræddar breytingar væru ekki líklegar til að leiða til ávinnings fyrir íslenska lífeyrissjóði og sjóðfélaga þeirra. 
Í umsögn Seðlabanka Íslands kom fram að hann styðji fyrirhugaðar breytingar en að bankinn hafi við undirbúning lagasetningarinnar lagt til fleiri tillögur að mótvægisaðgerðum en þær sem fram koma í áformaskjalinu. Í því samhengi var m.a. vísað til tillagna sem varða hæfi og hæfni stjórnarmanna og lykilstarfsmanna og önnur atriði sem varða stjórnarhætti og eru samkynja þeim reglum sem gilda fjármálamarkaði, vátryggingamarkaði og um stofnanir sem sjá um starfstengdan lífeyri.  
Í sameiginlegri umsögn Samtaka atvinnulífsins og Alþýðusambands Íslands var áréttuð fyrri afstaða til þeirra sjónarmiða sem fram koma í sérriti Seðlabankans um nauðsyn þess að samliða breytingum á fjárfestingarheimildum verði gerðar breytingar á stjórnarháttum og stjórnkerfi lífeyrissjóðanna. Í því samhengi var vísað til þess að lífeyrissjóðir væru ólíkir fjármálastofnunum þar sem meginmarkmið þeirra væri að tryggja réttindi sjóðfélaga. Einnig að lögð væri áhersla á að frjálsir kjarasamningar væru virtir, þar á meðal það stjórnskipulag sem mótað hefur verið á grundvelli þeirra. 
Í umsögn Samtaka iðnaðarins var m.a. tekið fram að rýmkanir á magntakmörkunum gætu skapað svigrúm til aukinnar þátttöku lífeyrissjóða í fjármögnun nýsköpunar og vaxtarfyrirtækja.  
Í umsögn Kauphallar Íslands hf. var komið á framfæri nokkrum athugasemdum vegna útfærslu boðaðra áforma, m.a. um að gætt verði að því að auka gagnsæi um fjárfestingar lífeyrissjóða, að skoðað verði að heimila lífeyrissjóðum  að eiga hærri en 20% hlutdeild í einstökum félögum sem skráð eru á skipulegum verðbréfamarkaði, að tekin verði af öll tvímæli um að eignir sem skráðar eru á skipulegan markað eða markaðstorg fjármálagerninga megi bókfæra í þeim gjaldmiðli sem viðskipti með eignirnar fara fram í á viðkomandi markaði og loks að þeirri breytingu verði bætt við að sjóðfélögum lífeyrissjóða verði heimilt að stýra sjálfir fjárfestingu viðbótarlífeyrissparnaðar. 
Efni frumvarpsins er í samræmi við áformin sem kynnt voru í samráðsgáttinni að því frátöldu að í ljósi framkominnar gagnrýni var horfið var frá því að leggja til boðaðar breytingar á ákvæðum sem varða tryggingastærðfræðinga. Þær breytingar sem lagðar eru til og varða innri endurskoðun, útvistun, lausafjárstýringu og verðmat eru að mati ráðuneytisins hæfilegt mótvægi við þeim rýmkunum á magntakmörkunum á fjárfestingum lífeyrissjóða sem felast í frumvarpinu. Við útfærslu frumvarpsákvæða var horft til ábendinga frá Kauphöllinni en ekki var talið heppilegt að stíga frekari skref við rýmkun magntakmarkana eða viðbætur við frumvarpið að svo stöddu. 
Í frumvarpinu eru ekki lagðar til breytingar á þeirri þrepaskiptu árlegu rýmkun sem gildir um  heimildir lífeyrissjóða til fjárfestinga í erlendum gjaldmiðlum. Sú rýmkun nær til ársins 2036. Eins og fram kemur í 2. kafla var samhliða lögfestingu hennar árið 2023 ákveðið að ráðherra skuli leggja mat á það eigi síðar en árið 2027 hvort tilefni sé til að leggja til aðrar breytingar á hlutföllum þess lágmarks sem um það gildir. Gert er ráð fyrir að sú skoðun muni fara fram sérstaklega og hefur hún ekki verið hluti af undirbúningi þessa lagafrumvarps.
Drög að frumvarpi voru kynnt í samráðsgátt stjórnvalda 26. febrúar 2026 (mál nr. S-xx/2026). Opið var fyrir umsóknir í samráðsgáttinni til  5. mars 2026.

6. Mat á áhrifum. 
6.1. Áhrif á hagkerfið.
Frumvarpið felur í sér tillögur að lagabreytingum sem styðja við möguleika lífeyrissjóða til þess að ávaxta eignir í eignasafni með sem bestu móti að teknu tilliti til áhættu. Aukin ávöxtun gæti leitt til hærri lífeyristekna ellilífeyrisþega frá lífeyrissjóðum og minni útgjalda almannatrygginga hins opinbera. Mikilvægt er að lækka kostnað og fækka hindrunum sem draga úr ávöxtunarmöguleikum sjóðanna, m.a. svo þeir geti staðið undir fyrirséðri vaxandi öldrunarbyrði.  
Ekki er fyrirséð að rýmri heimildir lífeyrissjóða til fjárfestinga hafi mikil áhrif til skamms tíma á verðbréfaviðskipti eða verðþróun á markaði. Þó standa vonir til þess að tillaga um heimild fyrir lífeyrissjóði til þess að lána verðbréf geti dýpkað verðbréfamarkað hér á landi og stuðlað að bættri verðmyndun.  
Rýmkun heimilda til fjárfestingar lífeyrissjóða í óskráðum eignum er til þess fallin að efla getu þeirra til þátttöku í nýsköpunarverkefnum. Nýsköpunar- og sprotafyrirtæki hafa yfirleitt ekki aðgengi að fjármögnun á skráðum mörkuðum fyrr en á síðari stigum lífsferils síns. Nýsköpun getur stutt við aukna framleiðni hagkerfisins sem stutt getur við lífsgæði íbúa landsins. 

6.2. Áhrif á lífeyrissjóði.
Markmið tillagnanna er að gera umbætur á umgjörð um fjárfestingar lífeyrissjóða og gera þeim betur kleift að beita skynsemisreglu við stýringu eigna sjóðfélaga þannig að taka megi með sem bestum hætti tillit til aðstæðna og samsetningar hvers lífeyrissjóðs. Með því móti eru líkur á að eignir lífeyrissjóðs geti betur staðið undir greiðslu lífeyris.   
​Með breytingunum sem lagðar eru til er lögð minni áhersla á formsskilyrði fjárfestinga þannig að fjárfestingar lífeyrissjóða taki betur mið af raunverulegri áhættu undirliggjandi eignar. Þó nokkur kostnaður hefur fallið til hjá lífeyrissjóðum við að uppfylla formsskilyrði núgildandi laga við fjárfestingar lífeyrissjóða, án þess þó að það hafi áhrif á raunverulega áhættu fjárfestinga. Ætlunin er að draga úr þeim kostnaði og auka hagræðingartækifæri lífeyrissjóða með þessu frumvarpi. 
Í frumvarpinu felast jafnframt tillögur að breyttum reglum um rekstur, innra eftirlit og innri endurskoðun lífeyrissjóða sem gætu fjölgað eftirlitsverkefnum í lífeyrissjóðum.  

6.3. Áhrif á sjóðfélaga.
Tillögur frumvarpsins miða að því að lífeyrissjóðir hafi tækifæri til þess að ávaxta eignasöfn með sem bestum hætti innan marka skynsemisreglunnar. Aukin ávöxtun eignasafna getur leitt til hærri lífeyrisréttinda. 

6.4. Áhrif á jafnrétti kynjanna.
Aldraðar konur hafa almennt lægri tekjur en aldraðir karlar. Bil milli lífeyristekna karla og kvenna er u.þ.b. 5% á Íslandi, sem er það minnsta á öllum Norðurlöndunum og meðal þess minnsta sem þekkist innan OECD.  
​Þær breytingar sem lagðar eru til í frumvarpinu eru ekki taldar hafa í för með sér áhrif á jafnrétti kynjanna umfram núgildandi lög.  

6.5. Áhrif á stjórnsýslu.
Áhrif innan stjórnsýslunnar verða einkum á Fjármálaeftirlitið innan Seðlabankans. Í frumvarpinu felast tillögur að breyttum reglum um rekstur, innra eftirlit og innri endurskoðun lífeyrissjóða sem gætu leitt til fleiri eftirlitsverkefna hjá Fjármálaeftirlitinu. Eftirlitið er talið í stakk búið til að takast á við áformaðar breytingar.  

6.6. Áhrif á ríkissjóð.
Hærri ávöxtun eigna lífeyrissjóðanna og aukin réttindi úr þeim gætu leitt til lægri greiðslna lífeyris úr almannatryggingum. Hver þau áhrif gætu orðið er ekki fyrirséð. Þá er ekki hægt að útiloka breytingar á tekjum í framtíðinni, s.s. á eftirlitsgjaldinu sem stendur undir starfsemi Fjármálaeftirlitsins. 

Um 1. gr.
Um a-lið. Lagt er til að skerpt verði á óhæði þess sem annast innri endurskoðun til þess að stuðla að því að greining og ráðgjöf hans verði óháð og hlutlæg. Ef innri endurskoðandi er starfsmaður lífeyrissjóðsins skal hann svara beint til stjórnar og starfa óháð þeim einingum sem hann endurskoðar. Hann skal ekki annast önnur störf nema tryggt sé að þau skerði ekki óhæði hans. Laun hans mega ekki byggjast á árangri þeirra eininga sem hann endurskoðar. Ekki má fela endurskoðanda eða endurskoðunarfyrirtæki sem sinnir ytri endurskoðun að sinna innri endurskoðun.
Um b-lið. Lagt til að í stað þess að mæla fyrir um að eftirlitsaðili geti verið löggiltur endurskoðandi eða sá sem hlotið hefur viðurkenningu Fjármálaeftirlitsins verði kveðið á um að hann hafi sérþekkingu á sviði innri endurskoðunar. Almennt má ætla að það eigi við um endurskoðendur og endurskoðunarfyrirtæki samkvæmt lögum um endurskoðendur og endurskoðun, nr. 94/2019, og þá sem hafa viðurkennda fagvottun á sviði innri endurskoðunar. Aðrir kunna þó einnig að búa yfir nauðsynlegri sérþekkingu á innri endurskoðun. Þá verði tekið fram að Fjármálaeftirlitið geti hvenær sem er tekið hæfi viðkomandi til skoðunar telji það tilefni til þess.
Um c-lið. Lagt er til að lífeyrissjóðum verði skylt að hafa starfsmann í sinni þjónustu sem er hæfur til þess að annast ráðgjöf til stjórnar um fylgni við lög og stjórnvaldsfyrirmæli sem gilda um starfsemi sjóðsins og um áhrif breytinga á lögum og stjórnvaldsfyrirmælum á starfsemi sjóðsins. Lagaumhverfi lífeyrissjóða hefur orðið flóknara með tímanum. Þeir þurfa ekki aðeins að gæta ákvæða laga um skyldutryggingu lífeyrisréttinda og starfsemi lífeyrissjóða og stjórnvaldsfyrirmæla sem eru sett á grundvelli þeirra heldur að margvíslegri annarri löggjöf, svo sem um verðbréfaviðskipti, sjálfbærniupplýsingar og stafrænt öryggi. Því er orðið brýnna en áður að stjórnir lífeyrissjóða hafi aðgang að sérhæfðri ráðgjöf um fylgni við lög og stjórnvaldsfyrirmæli sem gilda um starfsemi þeirra og um breytingar á þeirri löggjöf. Viðkomandi gæti einnig komið að mati áhættustýringar lífeyrissjóðs á hlítingaráhættu, sem er hætta á tjóni vegna brota á lögum, stjórnvaldsfyrirmælum, samþykktum og öðrum viðmiðum sem sjóði ber að fara eftir og er liður í rekstraráhættu. Ekki er áskilið að viðkomandi starfi eingöngu við ráðgjöf samkvæmt ákvæðinu né að hann sé starfsmaður viðkomandi sjóðs. Þannig kæmi t.d. til greina að kaupa slíka þjónustu frá utanaðkomandi aðila.

Um 2. gr.
Ákvæði 1. mgr. setur útvistun á starfsemi lífeyrissjóða lágmarksskilyrði til að hún komi ekki niður á starfsemi sjóðanna, eftirliti Fjármálaeftirlitsins eða þjónustu við sjóðfélaga. Skilyrðin byggjast á ákvæðum 2. mgr. 22. gr. laga um starfstengda eftirlaunasjóði, nr. 74/2025. Umfang og eðli þeirra verkefna sem lífeyrissjóðir kjósa að útvista er breytilegt eftir sjóðum og mikilvægi þeirra er mismunandi með tilliti til starfsemi og lögbundins hlutverks lífeyrissjóða. Mikilvægt er að lífeyrissjóður auðkenni slík verkefni og tryggi að útvistun þeirra rýri ekki virkt eftirlit né leiði til óhóflegrar aukningar á rekstraráhættu. Í öllum tilvikum ber stjórn lífeyrissjóðs ábyrgð á verkefnum og því að farið sé að lögum um skyldutryggingu lífeyrisréttinda og starfsemi lífeyrissjóða og annarri löggjöf sem gildir um starfsemi sjóðsins, hvort sem verkefnum er útvistað eða ekki. Af því leiðir að tryggja þarf fullnægjandi þekkingu innan lífeyrissjóðsins til að sinna virku eftirliti og eftirfylgni með útlistuðum verkefnum.
Í 2. mgr. er lífeyrissjóðum falið að tilkynna Fjármálaeftirlitinu fyrir fram um útvistun mikilvægra verkefna og um breytingar þar á til að auðvelda Fjármálaeftirlitinu að hafa eftirlit með útvistuninni og þeim verkefnum sem er úthlutað. Við mat á því hvað teljist til mikilvægra verkefna er unnt að líta til leiðbeinandi tilmæla Seðlabanka Íslands um útvistun, nr. 1/2025. Þar kemur fram að til mikilvægra verkefna teljist lykilsstarfssvið eftirlitsskyldra aðila, t.a.m. eigna- og áhættustýring, og þegar við á innri endurskoðun, regluvarsla og starfssvið tryggingastærðfræðings, önnur verkefni sem eru nauðsynleg til að eftirlitsskyldur aðili geti tryggt rekstrarsamfellu og/eða uppfyllt skyldur samkvæmt lögum og stjórnvaldsfyrirmælum, önnur starfsemi sem krefst starfsleyfis og verkefni sem hafa veruleg áhrif á m.a. áhættustýringu og fjárhagslega afkomu eftirlitsskylds aðila.

Um 3. gr.
Í 5. tölul. 1. mgr. greinarinnar er lífeyrissjóðum nú falið að setja sér siðferðisleg viðmið í fjárfestingum. Lagt er til að þess í stað verði tekið af skarið um að lífeyrissjóðum sé heimilt að taka tillit til áhrifa fjárfestinga á umhverfisþætti og félagslega þætti auk stjórnarhátta. Ákvæðið breytir ekki þeim meginreglum sem fram koma í 1.–4. tölul. málsgreinarinnar. Heimildin felur einungis í sér að lífeyrissjóði sé unnt að taka tillit til umhverfisþátta, félagslegra þátta og stjórnarhátta sem hluta af mati á þáttum skv. 1. mgr., þar á meðal við ákvarðanir um hvernig þeir fjárfesta og hvernig þeir beita sér gagnvart félögum sem þeir hafa fjárfest í, m.a. við nýtingu atkvæðisréttar í hlutafélögum. Umhverfisþættir geta t.d. snúið að loftslagsbreytingum, mengun, sorpi, líffræðilegri fjölbreytni, landnotkun og meðferð dýra; félagslegir þættir t.d. að mannréttindum, persónuvernd, mismunun og vinnuvernd; og stjórnarhættir að ýmsum þáttum sem varða það hvernig fyrirtækjum er stýrt.

Um 4. gr.
Um a-lið. Í 2. mgr. greinarinnar er lífeyrissjóðum falið að flokka eignir í sex eignaflokka, A–F, sem eiga að endurspegla hversu áhættusamar þær eru. Lagt er til að sértryggð skuldabréf verði í áhættuminnsta flokknum, flokki A, frekar en í flokki B. Um sértryggð skuldabréf gilda samnefnd lög, nr. 11/2008. Þau eru sérstök tegund skuldabréfa sem lánastofnanir gefa út sem eru tryggð með tryggingasöfnum traustra eigna, sem eru yfirleitt einkum fasteignalán með hófleg veðhlutföll. Greiðslur af eignum í tryggingasöfnum eiga að nægja til að standa undir greiðslum af skuldabréfunum og eignir í tryggingasafni eiga ávallt að nema hærri fjárhæð en sem nemur höfuðstól viðkomandi skuldabréfa. Verði útgefandi skuldabréfanna gjaldþrota eiga eigendur bréfanna forgangsrétt umfram aðra kröfuhafa að eignum í tryggingasafni, auk almennrar kröfu á útgefanda. Af þessum sökum eru sértryggð skuldabréf talin mjög öruggur fjárfestingarkostur. Í flokki A eru nú þegar skuldabréf tryggð með veði í fasteign, enda fari veðhlutfall ekki umfram 75% af markaðsvirði íbúðarhúsnæðis eða 50% af markaðsvirði annarra fasteigna við lánveitingu.
Helstu áhrif breytingarinnar eru þau að sértryggð skuldabréf munu ekki falla undir takmörkun á mótaðilaáhættu gagnvart einstökum útgefendum skv. 1. mgr. 36. gr. c laganna. Það samræmist því að greiðslur af sértryggðum skuldabréfum eiga að vera tryggðar með eignum í tryggingasafni jafnvel þótt útgefandi þeirra verði ógjaldfær.
Um b-lið. Hlutdeildarskírteini í verðbréfasjóðum falla í eignaflokk C. Lagt er til að þau falli frekar í eignaflokk B ef að 90% af eigna verðbréfasjóða samkvæmt síðasta birta ársreikningi eða árshlutareikningi viðkomandi verðbréfasjóðs, sbr. 54. gr. laga um verðbréfasjóði, nr. 116/2021, eru eignir í eignaflokki A eða B. Hugsunin að baki tillögunni er sú að ekki eigi að skipta máli fyrir flokkunina hvort lífeyrissjóðir fjárfesti beint í viðkomandi eignum eða óbeint í gegnum verðbréfasjóði. Í flestum tilvikum myndu eingöngu falla hér undir verðbréfasjóðir sem samkvæmt fjárfestingarstefnu sinni fjárfesta nær alfarið í eignum í eignaflokkum A eða B en í undantekningartilvikum gætu verðbréfasjóðir með blandaða fjárfestingarstefnu fallið hér undir á þeim tímabilum þar sem eignir þeirra uppfylla skilyrði greinarinnar. Fjárfesting lífeyrissjóða í öðrum verðbréfasjóðum fellur áfram undir eignaflokk C.
Helstu áhrif breytingarinnar eru að fjárfesting í slíkum verðbréfasjóðum fellur ekki undir takmörkun 1. tölul. 1. mgr. 36. gr. b laganna, en samkvæmt honum skulu eignir í eignaflokki C–F vera innan við 80% heildareigna lífeyrissjóðs.
Um c-lið. Lagt er til að skýrt verði kveðið á um að fjármálagerningar sem eru ígildi hlutabréfa félaga og þannig hvað áhættu varðar sambærilegir skuli flokkaðir sem hlutabréf. Þannig verði t.d. heimildarskírteini fyrir hlutabréfum félaga hvers hlutabréf hafa verið tekin til viðskipta á fleiri en einum skipulegum markaði flokkuð sem hlutabréf, enda er áhætta af fjárfestingu í slíkum skírteinum sambærileg við áhættu af fjárfestingu í viðkomandi hlutabréfum.
Um d-lið. Nú falla undir eignaflokk F afleiður sem draga úr áhættu lífeyrissjóðs eða fela aðeins í sér kauprétt eða áskriftarréttindi, enda sé viðmið þeirra fjárfestingarheimildir samkvæmt 36. gr. a laganna, neysluverðsvísitölur, verðbréfavísitölur, vextir eða gengi erlendra gjaldmiðla. Lagt er til að afleiður sem stuðla að skilvirkri stýringu eigna lífeyrissjóðs verði einnig felldar undir eignaflokk F. Slíkar afleiður geta m.a. lækkað viðskiptakostnað lífeyrissjóða og bætt framkvæmd fjárfestingarstefnu. Slík notkun þarf ekki að leiða til aukinnar áhættu í eignasafni, enda sé gætt að skynsamlegri áhættustýringu samkvæmt 1. mgr. 36. gr. laganna. Viðbótin heimilar ekki fjárfestingu í afleiðum sem felur aðeins í sér spákaupmennsku, jafnvel þótt það kunni að falla að skynsemisreglu 1. mgr. 36. gr. laganna.

Um 5. gr.
Um a-lið. Lagt er til að áskilnaður 2. tölul. 1. mgr. 36. gr. b laganna um að eignir í eignaflokkum D, E og F skuli samanlagt vera innan við 60% heildareigna lífeyrissjóða falli brott. Ekki þykir falla vel að skynsemisreglunni að skylda lífeyrissjóði til að fjárfesta a.m.k. 40% eigna sinna í eignum í eignaflokki A, B eða C, sem alls óvíst er að hámarki áhættuvegna ávöxtun sjóðanna eða falli að öðru leyti best að þeim sjónarmiðum sem lífeyrissjóðum ber að byggja á skv. 1. mgr. 36. gr. laganna. Einnig er til þess að líta að lífeyrissjóðir geta nú þegar óbeint fjárfest meira en 60% í eignaflokkum D, E og F með kaupum á hlutdeildarskírteinum verðbréfasjóða sem falla undir eignaflokk C. Ekki er talið rökrétt að takmarkanir á fjárfestingum lífeyrissjóða ráðist af því hvort þeir fjárfesti beint í eignum eða óbeint í gegnum verðbréfasjóði.
Um b- og c-lið. Í 2. mgr. greinarinnar kemur nú fram sú meginregla að fjármálagerningar í eignaflokki B–E sem lífeyrissjóðir fjárfesta í skuli vera skráðir á skipulegum markaði en frá því eru afmarkaðar undantekningar í 3. mgr. Lagt er til að svigrúm lífeyrissjóða til fjárfestinga í óskráðum eignum verði aukið verulega með því að kveða aðeins á um að meiri hluti eigna þeirra skuli vera innlán, skráðir fjármálagerningar og innleysanleg hlutdeildarskírteini. Eftir sem áður gilda þær almennu reglur sem fram koma í 1. mgr. 36. gr. laganna, sem grundvallast á svonefndri skynsemisreglu. Þar er m.a. mælt fyrir um að allar fjárfestingar skuli byggðar á viðeigandi greiningu á upplýsingum með öryggi, gæði, lausafjárstöðu og arðsemi safnsins í heild í huga. Hlutfall óskráðra eigna lífeyrissjóðs samkvæmt þessari grein þarf því að byggjast á viðhlítandi mati lífeyrissjóðsins í samræmi við lögin. Með viðskiptavettvangi í skilningi frumvarpsákvæðisins er átt við skipulegan markað, markaðstorg fjármálagerninga eða skipulegt markaðstorg, sbr. 69. tölul. 1. mgr. 4. gr. laga um markaði fyrir fjármálagerninga, nr. 115/2021.

Um 6. gr.
Um a-lið. Samkvæmt 1. mgr. greinarinnar má lífeyrissjóður að meginreglu til ekki binda meira en 10% eigna í fjármálagerningum sama útgefanda. Því er ætlað að takmarka áhættu lífeyrissjóða af greiðsluvanda einstakra útgefenda. Takmörkunin á þó ekki við um eignir í eignaflokki A skv. 1. tölul. 2. mgr. 36. gr. a laganna. Í 2. mgr. 36. gr. c er sérákvæði sem var ætlað að rýmka mótaðilatakmörkun 1. mgr. gagnvart sértryggðum skuldabréfum. Af fyrirhugaðri færslu sértryggðra skuldabréfa úr eignaflokki B í eignaflokk A skv. a-lið 4. gr. frumvarpsins leiðir að sértryggð skuldabréf munu ekki falla undir mótaðilatakmörkun 1. mgr. greinarinnar og því verður ákvæði 2. mgr. 36. gr. c óþarft. Því er lagt til að málsgreinin verði felld brott.
Um b-lið. Lagt er til að vísun til 2. mgr. falli brott til samræmis við fyrirhugað brottfall þeirrar málsgreinar.
Um c-lið. Lagt er til að fyrirmæli 6. mgr. greinarinnar um að lífeyrissjóður megi ekki eiga meira en 25% af hlutdeildarskírteinum verðbréfasjóða eða einstakra deilda þeirra verði felld brott. Um verðbréfasjóði sjálfa gilda sambærilegar takmarkanir á mótaðilaáhættu og gilda um lífeyrissjóði. Því er talið óþarft að takmarka mótaðilaáhættu lífeyrissjóða gagnvart verðbréfasjóðum.
Um d-lið. Í 7. mgr. segir nú að lífeyrissjóðir megi ekki meira en 20% af hlutafé í hverju félagi eða hlutdeildarskírteinum eða hlutum sjóða um sameiginlega fjárfestingu eða einstakri deild þeirra. Takmörkunin getur torveldað fjárfestingar lífeyrissjóða í arðbærum verkefnum, einkum í smærri félögum og sjóðum, svo sem í nýsköpunarfyrirtækjum. Fjárfestingar lífeyrissjóða í einstökum verkefnum krefjast oft mikillar greiningavinnu og eftirfylgni sem að getur síður borgað sig ef lífeyrissjóði er aðeins heimilt að eiga smáan eignarhlut. Því er lagt til að takmörkunin verði bundin við fjárfestingar í skráðum félögum. Það er talið réttlætanlegt til þess að stuðla að fjölbreyttu eignarhaldi á skráðum félögum, m.a. til að tryggja skilvirkni og eðlilega verðmyndun á markaði.
Um e-lið. Af d-lið frumvarpsgreinarinnar leiðir að gildandi ákvæði 8. mgr. 36. gr. c laganna verða óþörf og er því lagt til að þau falli brott. Í staðinn er lagt til að kveðið verði á um að takmarkanir greinarinnar eigi ekki við um fjárfestingar lífeyrissjóða í verðbréfasjóðum. Verðbréfasjóðir lúta sjálfir sambærilegum takmörkum á mótaðilaáhættu í sínu regluverki sem leiðir til þess að undirliggjandi áhætta lífeyrissjóða er svipuð og ef fjárfest væri beint í undirliggjandi eignum.

Um 7. gr.
Lagt er til að kveðið verði á um skyldu lífeyrissjóða til að stýra lausafjárstöðu sinni þannig að þeir hafi nægt laust fé til að standa undir skuldbindingum sínum, einkum um greiðslu lífeyris. Tillagan tekur m.a. mið af auknum heimildum lífeyrissjóða til að kaupa óskráða fjármálagerninga sem geta verið illseljanlegri en skráðir fjármálagerningar. Lífeyrissjóðum ber nú þegar að hafa eftirlitskerfi sem nái yfir lausafjáráhættu samkvæmt reglugerð um eftirlitskerfi með áhættu lífeyrissjóða, nr. 590/2017. Þá ber lífeyrissjóðum skv. 3. tölul. 1. mgr. 36. gr. laganna að byggja fjárfestingar sínar m.a. á viðeigandi greiningu á lausafjárstöðu.

Um 8. gr.
Um a-lið. Í greininni er lagt til að lífeyrissjóðum verði heimilt að taka þátt í skipulegum lánamarkaði með verðbréf. Í því felst að lífeyrissjóði verði heimilt að lána verðbréf fyrir þóknun á grundvelli skriflegs samnings þar um. Heimildir þeirra til verðbréfalána hafa í för með sér kosti, bæði fyrir þá og markaðinn sem heild. Þannig geta lífeyrissjóðir fengið tekjur af því að lána verðbréf sem annars lægju óhreyfð í eignasöfnum þeirra auk þess sem virkni markaða er meiri ef verðbréf sem lífeyrissjóðir kaupa til að eiga til langs tíma eru nýtt í verðbréfalánaviðskiptum. Aukin virkni leiðir til betra markaðsumhverfis í formi skilvirkari verðmyndunar.
Greinin heimilar lán á skuldabréfum og hlutabréfum en ekki á annars konar fjármálagerningum, svo sem hlutdeildarskírteinum eða afleiðum. Skilyrði er að þau hafi verið tekin til viðskipta á viðskiptavettvangi, þ.e. á skipulegum markaði, markaðstorgi fjármálagerninga eða skipulegu markaðstorgi, sbr. 69. tölul. 1. mgr. 4. gr. laga um markaði fyrir fjármálagerninga, nr. 115/2021. Lántaki skal vera lánastofnun, verðbréfafyrirtæki eða miðlægur mótaðili sem sætir opinberu varfærniseftirliti í ríki innan Evrópska efnahagssvæðisins eða í aðildarríki stofnsamnings Fríverslunarsamtaka Evrópu eða samsvarandi aðili í öðrum ríkjum sem sætir sambærilegu eftirliti að mati Fjármálaeftirlitsins. Lánastofnun er fyrirtæki sem starfar við að taka á móti innlánum eða öðrum endurgreiðanlegum fjármunum frá almenningi og veita lán fyrir eigin reikning, sbr. 37. tölul. 1. mgr. 1. gr. b laga um fjármálafyrirtæki, nr. 161/2002. Verðbréfafyrirtæki er aðili sem í atvinnuskyni og sem hluti af reglulegri starfsemi veitir þriðja aðila fjárfestingarþjónustu eða stundar fjárfestingarstarfsemi, sbr. 65. tölul. 1. mgr. 4. gr. laga um markaði fyrir fjármálagerninga. Miðlægur mótaðili er lögaðili sem gengur á milli mótaðila að samningum sem viðskipti eru með á einum eða fleiri fjármálamörkuðum og verður þar með kaupandi gagnvart hverjum seljanda og seljandi gagnvart hverjum kaupanda, sbr. 1. tölul. 2. gr. reglugerðar Evrópuþingsins og ráðsins (ESB) nr. 648/2012 frá 4. júlí 2012 um OTC-afleiður, miðlæga mótaðila og afleiðuviðskiptaskrár, sem hefur lagagildi skv. 2. gr. laga um afleiðuviðskipti, miðlæga mótaðila og afleiðuviðskiptaskrár, nr. 15/2018.
Áskilið er að samningur um verðbréfalán sé skriflegur. Í því felst ekki að hann þurfi að vera gerður á pappír heldur að hann sé skjalfestur þannig að efni hans liggi skýrlega fyrir og unnt sé að færa sönnur á það. Lífeyrissjóður getur gert slíkan samning milliliðalaust við lántaka eða með milligöngu vörsluaðila verðbréfa eða annars aðila sem hefur starfsleyfi til slíkrar starfsemi og sætir opinberu eftirliti. Fjallað er nánar um vörsluaðila verðbréfasjóða og sérhæfðra sjóða í VI. kafla laga um verðbréfasjóði, nr. 116/2021, og IV. kafla laga um rekstraraðila sérhæfðra sjóða, nr. 45/2020, en yfirleitt eru vörsluaðilar verðbréfa lánastofnanir eða verðbréfafyrirtæki. Kveðið er á um að uppgjör og afhending verðbréfa og trygginga skuli fara fram í viðurkenndu uppgjörskerfi, á borð við kerfi Euroclear og Clearstream, eða hjá verðbréfamiðstöð, sem er hlutafélag sem starfrækir verðbréfauppgjörskerfi skv. 3. lið A-þáttar viðauka við reglugerð (ESB) nr. 909/2014 frá 23. júlí 2014 um bætt verðbréfauppgjör í Evrópusambandinu og um verðbréfamiðstöðvar og um breytingu á tilskipunum 98/26/EB og 2014/65/ESB og reglugerð (ESB) nr. 236/2012 og veitir a.m.k. eina aðra kjarnaþjónustu af þeim sem taldar eru upp í A-þætti viðaukans og annast eignarskráningu rafbréfa, sbr. 3. tölul. 4. gr. laga um verðbréfamiðstöðvar, uppgjör og rafræna eignarskráningu fjármálagerninga, nr. 7/2020.
Í 3.–5. mgr. eru skilyrði sem er ætlað að takmarka áhættu lífeyrissjóða af verðbréfalánum. Lífeyrissjóður skal á hverjum tíma geta krafist skila á lánuðum verðbréfuðum með skömmum fyrirvara, t.d. innan fimm virkra daga, sem er algengur skilmáli í samningum um verðbréfalán. Lántaki skal leggja fram tryggingu sem nemur a.m.k. markaðsverðmæti þeirra verðbréfa sem lánuð eru. Trygging skal endurmetin daglega og viðbótartrygging lögð fram ef verðmæti hennar fellur undir markaðsverðmæti verðbréfanna. Samningar um verðbréfalán áskilja yfirleitt að lántaki leggi fram tryggingu, sem er gjarnan önnur verðbréf, sem nemur ríflega verðmæti lánaðra verðbréfa og að lántaki þurfi að bæta við trygginguna ef virði hennar fellur niður fyrir tilskilin mörk. Lánveitandi getur gengið á trygginguna ef lántaki stendur ekki í skilum. Þá er lagt til að virði verðbréfa sem lífeyrissjóður hefur lánað megi ekki vera meira en 5% af heildareignum lífeyrissjóðs til þess að takmarka mögulegt tjón lífeyrissjóða af verðbréfalánum.
Lagt er til að Seðlabankanum verði heimilað að setja frekari reglur um verðbréfalán lífeyrissjóða, þar á meðal um tryggingu sem lántaki leggur fram.
Verðbréf sem lífeyrissjóður lánar út halda áfram sömu flokkun skv. 2. mgr. 36. gr. a laganna, enda ber lífeyrissjóður áfram sömu markaðsáhættu af bréfunum.
Um b-lið. Lagt er til að kveðið verði á um að lífeyrissjóðir hafi ferla um verðmat eigna. Nauðsynlegt er að lífeyrissjóðir meti virði eigna oftar en við gerð ársreiknings til þess að tryggja að eignasafn þeirra samræmist alltaf kröfum laganna. Það kann að vera sérstaklega brýnt í ljósi fyrirhugaðra breytinga samkvæmt frumvarpinu sem liðka fyrir fjölbreytta eignasafni lífeyrissjóða, þar á meðal aukinni hlutdeild eigna sem ekki eru skráð á markað og hafa því ekki birt markaðsgengi. Ætlast verður til þess að verðmat slíkra eigna sé endurskoðað a.m.k. þegar fyrir liggja vísbendingar um að síðasta verðmat sé ekki lengur viðeigandi. Þörf gæti verið á tíðara verðmati hjá þeim sem ávaxta fé sem ætlað er til að veita viðbótartryggingarvernd í ljósi rýmra svigrúms sjóðfélaga til þess að innleysa og færa slíkan sparnað. 
Gert er ráð fyrir því að virði eigna sé metið með sama hætti og við gerð ársreiknings lífeyrissjóða, sbr. 40. gr. laganna. Nánar er fjallað um ársreikninga lífeyrissjóða í reglum um ársreikninga lífeyrissjóða, nr. 335/2015. Þar er kveðið á um að aðferðir lífeyrissjóða við mat á fjármálagerningum til gangvirðis skuli vera í samræmi við settar reikningsskilareglur. Með settum reikningsskilareglum er átt við reglur sem reikningsskilaráð gefur út og alþjóðlega reikningsskilastaðla. 
Ákvæðið snýr ekki að tryggingafræðilegri athugun á fjárhag sjóða skv. 24. gr. laganna.

Um 9. gr.
Um 1. efnismgr. Lagt er til að lífeyrissjóðum verði ekki skylt að grípa til ráðstafana til úrbóta ef að breytingar á gengi fjármálagerninga eða íslensku krónunnar eða virði fasteigna leiða til þess að fjárfestingar þeirra fara fram úr leyfilegum mörkum. Ekki er talið að það eitt að virði eigna breytist eigi að kalla á sölu eigna eða aðrar ráðstafanir hjá lífeyrissjóðum til að fara niður fyrir lögmælt hámörk.
Um 2. efnismgr. Lagt er til að nýjum lífeyrissjóðum verði veittur frestur til að ná niður fyrir lögmælt hámörk einstakra fjárfestinga. Iðgjöld í nýstofnaðan sjóð eða sjóðsdeild geta verið óregluleg á fyrstu mánuðum í rekstri. Jafnframt getur tekið tíma fyrir lífeyrissjóð að ráðstafa innflæðinu og tryggja dreifingu til að uppfylla þau skilyrði sem sett eru í fjárfestingastefnu sjóðsins og byggjast á lögum þessum. 

Um 10. gr.
Um a-lið. Lagt er til að fyrirhugaðar 36. gr. g um verðbréfalán og 36. gr. h um verðmat gildi um þá sem veita viðbótartryggingavernd að breyttu breytanda. Um skýringar vísast til athugasemda við 8. gr. frumvarpsins.
Um b-lið. Lagt er til að takmörkun 1. málsl. 3. mgr. greinarinnar á mótaðilaáhættu taki ekki til fjárfestinga í verðbréfasjóðum. Verðbréfasjóðir lúta nú þegar sambærilegum takmörkum í sínu regluverki sem leiðir til þess að undirliggjandi áhætta lífeyrissjóða er svipuð því að fjárfest væri beint í undirliggjandi eignum. Takmörkun á mótaðilaáhættu lífeyrissjóða í verðbréfasjóðum kann því að vera óþarflega takmarkandi sem kann að leiða til verri kjara sem lífeyrissjóði standa til boða í tengslum við fjárfestingar í verðbréfasjóðum án þess að hafa áhrif á áhættusnið fjárfestinga lífeyrissjóðsins.

Um 11. gr.
Greinin þarfnast ekki skýringa.
Mynd 1
Lífeyrissparnaður á föstu verðlagi

Lífeyrissparnaður	1999	2000	2001	2002	2003	2004	2005	2006	2007	2008	2009	2010	2011	2012	2013	2014	2015	2016	2017	2018	2019	2020	2021	2022	2023	2024	1697.9282250387998	1776.2800766947057	1871.1202727688787	1950.182061689763	2323.4386349760139	2705.6665846994538	3222.5780193548389	3704.2973423524991	4010.8875234012148	3334.1521008377285	3392.2540549975433	3529.3838299609451	3676.9698391920242	4020.8665542800104	4296.5834065510589	4624.4963943761823	5082.2960485031335	5386.5414006841502	5841.907796731588	6225.29262320418	7095.6260002117742	7825.6418867307293	8786.289463585339	7968.8388905775082	8161.0288084507047	8785.4871000000003	Heildareignir / VLF (h.ás)	1999	2000	2001	2002	2003	2004	2005	2006	2007	2008	2009	2010	2011	2012	2013	2014	2015	2016	2017	2018	2019	2020	2021	2022	2023	2024	78.566462863006308	78.786997400370737	79.510768229038206	79.711274989717353	94.710274642775033	103.56597388366917	116.71046661295847	125.34373599011769	125.86298701529515	105.59641739559564	115.79851697886481	119.46682743914729	124.94074858529174	135.93267091338734	141.75038557134337	146.42023885315572	147.90646781083714	146.2400418348935	153.70860410195081	156.10481677588976	172.48576261647949	202.28567828384448	212.61502803129608	178.14366325120614	177.55570104473318	191.68508356002627	1999 - 2024






Mynd 2
Stærð efnahagsreiknings 2024

 Lífeyrissjóðir  	 Innlánsstofnanir 	 Lánafyrirtæki 	 Vátryggingafélög 	8240.7475450000002	5826.1824980000001	280.658771	232.218971912	


Mynd 3
Eignasafn lífeyrissjóða

Mynd 4
Eignasamsetning lífeyrissparnaðar valinna OECD ríkja

Hlutabréf og sjóðir	Þýskaland	Tékkland	Frakkland	Portúgal	Írland	Danmörk	Austurríki	Ítalía	Lúxemborg	Holland	Bretland	Sviss	Spánn	Slóvenía	Kanada	Noregur	Grikkland	Belgía	Finnland	Ástralía	Lettland	Slóvakía	Bandaríkin	Litháen	Eistland	Svíþjóð	Pólland	Ísland	7.2	13.9	15	16.399999999999999	18.3	23.6	25.3	25.5	26.7	27.3	28.8	31.7	32.5	39.4	39.4	42.4	46.4	47.5	48.8	48.9	58.7	64.599999999999994	67.900000000000006	70.5	79	80.900000000000006	87.6	41.4	Skuldabréf og víxlar	Þýskaland	Tékkland	Frakkland	Portúgal	Írland	Danmörk	Austurríki	Ítalía	Lúxemborg	Holland	Bretland	Sviss	Spánn	Slóvenía	Kanada	Noregur	Grikkland	Belgía	Finnland	Ástralía	Lettland	Slóvakía	Bandaríkin	Litháen	Eistland	Svíþjóð	Pólland	Ísland	42.8	69.900000000000006	51.6	72.400000000000006	44.9	24.3	27.6	44.9	45.5	38.700000000000003	37.299999999999997	26.8	47.9	56.7	25.3	52	41.4	45.3	19	15.6	35.6	28.7	12.5	22.8	16.100000000000001	12	8.5	32.200000000000003	Reiðufé og innlán	Þýskaland	Tékkland	Frakkland	Portúgal	Írland	Danmörk	Austurríki	Ítalía	Lúxemborg	Holland	Bretland	Sviss	Spánn	Slóvenía	Kanada	Noregur	Grikkland	Belgía	Finnland	Ástralía	Lettland	Slóvakía	Bandaríkin	Litháen	Eistland	Svíþjóð	Pólland	Ísland	2.6	15.2	1	1.9	5	1.4	2.2999999999999998	3.4	7.9	4.4000000000000004	2.1	3.5	5.3	2.7	3.2	2.2000000000000002	11.5	2.2999999999999998	2.2999999999999998	7.9	2.2999999999999998	5.4	1.5	1.9	3.6	1.1000000000000001	2.9	4.9000000000000004	Annað	Þýskaland	Tékkland	Frakkland	Portúgal	Írland	Danmörk	Austurríki	Ítalía	Lúxemborg	Holland	Bretland	Sviss	Spánn	Slóvenía	Kanada	Noregur	Grikkland	Belgía	Finnland	Ástralía	Lettland	Slóvakía	Bandaríkin	Litháen	Eistland	Svíþjóð	Pólland	Ísland	47.4	1	32.4	9.3000000000000007	31.8	50.6	44.9	26.2	19.8	29.5	31.7	38.1	14.4	1.3	32.1	3.5	0.8	5	29.9	27.6	3.4	1.3	18	4.7	1.3	5.9	1	21.5	% af heildareignum





